CELEX: 52014PC0129
Language: mt
Date: 2014-03-11
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea, l-Organizzazzjoni tas-Sajd fl-Atlantiku tal-Majjistral (NAFO)

|
			
		
		
		52014PC0129
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea, l-Organizzazzjoni tas-Sajd fl-Atlantiku tal-Majjistral (NAFO) /* COM/2014/0129 final - 2014/0074 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Permezz tar-Regolament (KEE) Nru 3179/78,
il-Komunità Ewropea approvat il-Konvenzjoni dwar il-Kooperazzjoni Multilaterali
fil-Ġejjieni rigward is-Sajd fl-Atlantiku tal-Majjistral (il-Konvenzjoni
NAFO) tal-1979, li stabbiliet l-Organizzazzjoni tas-Sajd fl-Atlantiku
tal-Majjistral (NAFO) u kienet sussegwentement emendata fl-2007, li ġiet
rratifikata mill-Unjoni Ewropea fl-2010. In-NAFO hija Organizzazzjoni
Reġjonali tal-Ġestjoni tas-Sajd (RFMO) responsabbli
għall-konservazzjoni u l-ġestjoni ta' sajd fil-Majjistral
tal-Oċean Atlantiku. L-Unjoni Ewropea saret parti kontraenti fin-NAFO fl-1979.
Skont l-Artikolu 218(9) tat-Trattat dwar
il-Funzjonament tal-Unjoni Ewropea, il-pożizzjoni li għandha
tiġi adottata f'isem l-Unjoni fir-rigward tal-RFMOs, bħal meta dawn
ikollhom jadottaw atti b'effetti legali, bl-eċċezzjoni ta' atti li
jissupplimentaw jew jemendaw il-qafas istituzzjonali tagħhom, trid
tiġi adottata mid-Deċiżjoni tal-Kunsill, skont proposta
mill-Kummissjoni.
Bħalissa, pożizzjoni bħal din
fi ħdan l-RFMOs hija stabbilita skont approċċ fuq żewġ
livelli. Deċiżjoni tal-Kunsill tistipula l-prinċipji ta' gwida u
l-orjentazzjonijiet tal-pożizzjoni tal-Unjoni fuq bażi multiannwali,
filwaqt li minn hemm 'il quddiem, din tiġi aġġustata għal
kull laqgħa annwali permezz tad-dokumenti informali tal-Kummissjoni li
jridu jiġu diskussi mill-Grupp ta' Ħidma tal-Kunsill.
Fir-rigward tan-NAFO, id-Deċiżjoni
tal-Kunsill 12372/09 tal-14 ta' Settembru 2009 tipprovdi
għal valutazzjoni tal-pożizzjoni tal-Unjoni qabel il-laqgħa
annwali tal-2014. Għalhekk, din il-proposta għandha l-għan li
tistipula l-pożizzjoni tal-Unjoni fi ħdan in-NAFO għall-perjodu 2014-2019
u b'hekk tieħu post id-Deċiżjoni tal-Kunsill 12372/09 tal-14 ta' Settembru 2009
li tkopri l-perjodu 2009-2014.
Din ir-reviżjoni għandha l-għan
li tinkorpora l-prinċipji u l-orjentazzjonijiet tal-Politika Komuni
tas-Sajd (PKS) il-ġdida, kif stipulat fir-Regolament (UE) Nru 1380/2013
tal-Parlament Ewropew u tal-Kunsill[1],
u tqis ukoll l-objettivi tal-Komunikazzjoni mill-Kummissjoni dwar id-dimensjoni
esterna tal-PKS[2].
Barra minn hekk, il-pożizzjoni tal-Unjoni ġiet aġġustata
skont it-Trattat ta' Lisbona. Finalment, il-pożizzjoni nġiebet
konformi sal-limitu possibbli u tqis l-ispeċifiċitajiet tal-RFMOs
differenti. 
Bħalma huwa l-każ
għall-pożizzjonijiet kurrenti, il-pożizzjoni li ġejja fiha
prinċipji u orjentazzjonijiet. Barra minn hekk, il-proċess standard
għall-ispeċifikazzjoni minn sena għal sena tal-pożizzjoni
tal-Unjoni ġie inkorporat kif kien mitlub mill-Istati Membri għal
pożizzjonijiet li, aktar riċenti, inġiebu konformi.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Id-dimensjoni esterna tal-PKS kienet
tagħmel parti mill-valutazzjoni tal-impatt għall-proposti tar-riforma
tal-PKS. Il-prinċipji u l-orjentazzjonijiet miftiehma għall-PKS
il-ġdida sempliċiment qed jiġu trasposti fil-pożizzjonijiet
riveduti. 
3.           L-ELEMENTI LEGALI
TAL-PROPOSTA
Id-Deċiżjoni li ġejja hija
bbażata fuq it-Trattat dwar il-Funzjonament tal-Unjoni Ewropea, u b'mod
partikolari fuq l-Artikolu 43(2), flimkien mal-Artikolu 218(9) li
jipprovdi li, abbażi ta' proposta mill-Kummissjoni, il-Kunsill għandu
jadotta deċiżjoni li tistabbilixxi l-pożizzjonijiet li għandhom
jiġu adottati f'isem l-Unjoni f'korp stabbilit minn ftehim meta dak
il-korp jissejjaħ biex jadotta atti b'effetti legali. Din għandha
tapplika għall-pożizzjoni li għandha tiġi adottata
mill-Kummissjoni f'isem l-Unjoni dwar in-NAFO. 
Ir-Regolament (UE) Nru 1380/2013
tal-Parlament Ewropew u tal-Kunsill[3]
huwa l-bażi legali li tistipula l-prinċipji li għandhom
jiġu riflessi f'dan il-mandat ta' nnegozjar. 
Id-Deċiżjoni li jmiss għandha
tieħu post id-Deċiżjoni tal-Kunsill 12372/09 li tkopri
l-perjodu 2009-2014 u għandha tkopri l-perjodu 2014-2019. 
2014/0074 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f'isem l-Unjoni Ewropea, l-Organizzazzjoni tas-Sajd
fl-Atlantiku tal-Majjistral (NAFO)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(2)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 38
tat-Trattat dwar il-Funzjonament tal-Unjoni Ewropea, flimkien
mal-Artikolu 39 tiegħu, jistipula li wieħed mill-għanijiet
tal-Politika Komuni tas-Sajd huwa li tiżgura d-disponibbiltà
tal-provvisti. 
(2)       Ir-Regolament (UE) Nru 1380/2013
tal-Parlament Ewropew u tal-Kunsill[4]
jipprovdi li l-Unjoni għandha tiżgura li l-attivitajiet tas-sajd u
l-akkwakultura jkunu sostenibbli ambjentalment għal żmien twil u
jiġu ġestiti b'mod li jkun konsistenti mal-objettivi li jinkisbu
benefiċċji ekonomiċi, soċjali u tal-impjieg u li jsir
kontribut għall-provvisti tal-ikel. Ir-Regolament jipprovdi wkoll li
l-Unjoni għandha tapplika l-approċċ prekawzjonarju
għall-ġestjoni tas-sajd, u għandha tfittex li tiżgura li
l-isfruttament ta' riżorsi bijoloġiċi ħajjin tal-baħar
jirripristina l-popolazzjoni tal-ispeċijiet mistada u jżommhom 'il
fuq minn livelli li jistgħu jipproduċu r-rendiment massimu
sostenibbli. Ir-Regolament jipprovdi wkoll li l-Unjoni għandha jkollha
l-għan li timxi fuq miżuri ta' ġestjoni u konservazzjoni
abbażi tal-aħjar pariri xjentifiċi disponibbli, li tippromwovi
metodi ta' sajd li jikkontribwixxu għal sajd iktar selettiv u, kemm jista'
jkun, l-evitar jew it-tnaqqis ta' qabdiet ta' ħut mhux mixtieqa, li s-sajd
isir b'impatt baxx fuq l-ekosistema tal-baħar u fuq ir-riżorsi
tas-sajd u li gradwalment jiġi eliminat ir-rimi lura ta' ħut. Barra
minn hekk, ir-regolament jipprovdi speċifikament li dawn il-prinċipji
għandhom jiġu applikati mill-Unjoni fil-politika esterna tagħha.

(3)       Permezz tar-Regolament (KEE)
Nru 3179/78[5],
il-Komunità Ewropea approvat il-Konvenzjoni dwar il-Kooperazzjoni Multilaterali
fil-Ġejjieni rigward is-Sajd fl-Atlantiku tal-Majjistral (il-Konvenzjoni
NAFO) tal-1979, li stabbiliet l-Organizzazzjoni
tas-Sajd fl-Atlantiku tal-Majjistral (NAFO) u kienet sussegwentement
emendata fl-2007, li ġiet rratifikata mill-Unjoni Ewropea fl-2010[6]. Fi ħdan in-NAFO,
il-Kunsill Ġenerali huwa responsabbli għall-affarijiet interni u r-relazzjonijiet
esterni u l-Kummissjoni tas-Sajd hija responsabbli għall-adozzjoni ta'
miżuri ta' konservazzjoni u ta' ġestjoni mfasslin biex jiżguraw
il-konservazzjoni u l-użu sostenibbli fuq medda twila ta' żmien
tar-riżorsi ta' ħut fiż-Żona Regulatorja tan-NAFO kif
definita fil-Konvenzjoni NAFO u biex tnaqqas l-impatt tal-attivitajiet tas-sajd
fuq l-ekosistemi marittimi. Miżuri bħal dawn jistgħu jsiru
vinkolanti għall-Unjoni.
(4)       B'konformità
mal-Artikolu V.2 tal-Konvenzjoni emendata tan-NAFO, bir-ratifikazzjoni ta'
din il-Konvenzjoni, ser jingħaqdu l-Kummissjoni tas-Sajd tan-NAFO u
l-Kunsill Ġenerali tan-NAFO biex isiru l-Kummissjoni tan-NAFO.
(5)       Skont l-Artikolu 218(9)
tat-Trattat dwar il-Funzjonament tal-Unjoni Ewropea, il-pożizzjoni li
għandha tiġi adottata f'isem l-Unjoni fir-rigward
tal-Organizzazzjonijiet Reġjonali tal-Ġestjoni tas-Sajd, bħal
meta dawn ikollhom jadottaw atti b'effetti legali, bl-eċċezzjoni ta'
atti li jissupplimentaw jew jemendaw il-qafas istituzzjonali tagħhom, trid
tiġi adottata mid-Deċiżjoni tal-Kunsill, skont proposta
mill-Kummissjoni.
(6)       Fid-dawl tan-natura li dejjem
qed tevolvi tar-riżorsi tas-sajd fiż-Żona tal-Konvenzjoni tan-NAFO
u l-ħtieġa sussegwenti li l-pożizzjoni tal-Unjoni tqis
żviluppi ġodda, inkluż informazzjoni ġdida statistika,
bijoloġika u ta' natura oħra ppreżentata qabel jew waqt
il-Laqgħa annwali tal-Kunsill Ġenerali u tal-Kummissjoni tas-Sajd tan-NAFO
(il-Laqgħa Annwali tan-NAFO), iridu jiġu stabbiliti proċeduri,
f'konformità mal-prinċipju ta' kooperazzjoni sinċiera qalb
l-istituzzjonijiet tal-Unjoni minqux fl-Artikolu 13(2) TUE,
għall-ispeċifikazzjoni tal-pożizzjoni tal-Unjoni minn sena
għal sena;
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi adottata mill-Unjoni Ewropea
fil-Laqgħa annwali tan-NAFO meta dak il-korp jintalab biex jadotta
deċiżjonijiet li għandhom effetti legali, hija stipulata
fl-Anness I ta' din id-Deċiżjoni.
Artikolu 2
L-ispeċifikazzjoni
tal-pożizzjoni tal-Unjoni minn sena għal sena li għandha tittieħed
fil-Laqgħa annwali tan-NAFO għandha ssir b'konformità
mal-Anness II ta' din id-Deċiżjoni.
Artikolu 3
Il-pożizzjoni tal-Unjoni stipulata fl-Anness I
tad-Deċiżjoni preżenti għandha tiġi vvalutata u, fejn
xieraq, riveduta mill-Kunsill fuq proposta tal-Kummissjoni, sa mhux aktar tard
mil-Laqgħa annwali tan-NAFO fl-2019.
Artikolu 4
Din id-Deċiżjoni tieħu post id-Deċiżjoni
tal-Kunsill 12372/09 tal-14 ta' Settembru 2009. 
Artikolu 5
Din id-Deċiżjoni għandha
tidħol fis-seħħ fi XXX
Magħmul fi Brussell,
                                                                       Għall-Kunsill
                                                                       Il-President       
[1]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p.22).
[2]               COM(2011) 424 tal-13.7.2011.
[3]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda r-Regolamenti
tal-Kunsill (KE) Nru 1954/2003 u (KE) Nru 1224/2009 u li jħassar
ir-Regolamenti tal-Kunsill (KE) Nru 2371/2002 u (KE) Nru 639/2004 u
d-Deċiżjoni tal-Kunsill 2004/585/KE (ĠU L 354 tat-28/12/2013,
p.22).
[4]               Ir-Regolament (UE) Nru 1380/2013 tal-Parlament Ewropew
u tal-Kunsill dwar il-Politika Komuni tas-Sajd, li jemenda r-Regolamenti
tal-Kunsill (KE) Nru 1954/2003 u (KE) Nru 1224/2009 u li jħassar
ir-Regolamenti tal-Kunsill (KE) Nru 2371/2002 u (KE) Nru 639/2004 u
d-Deċiżjoni tal-Kunsill 2004/585/KE (ĠU L 354 tat-28/12/2013,
p.22).
[5]               ĠU L 378, 30.12.1978, p. 1.
[6]               Deċiżjoni tal-Kunsill 2010/717/UE tat-8 ta’ Novembru 2010
f’isem l-Unjoni Ewropea, dwar l-approvazzjoni tal-Emenda għall-Konvenzjoni
dwar il-Kooperazzjoni Multilaterali fil-Ġejjieni dwar is-Sajd fl-Atlantiku
tal-Majjistral, ĠU L 321, 7.12.2010, p. 1-19.
ANNESSI
għall-
Proposta għal Deċiżjoni
tal-Kunsill
dwar il-pożizzjoni li
għandha tiġi adottata, f'isem l-Unjoni Ewropea fl-Organizzazzjoni
tas-Sajd fl-Atlantiku tal-Majjistral (NAFO)
ANNESS I
Il-pożizzjoni
tal-Unjoni fl-Organizzazzjoni tas-Sajd fl-Atlantiku tal-Majjistral (NAFO) 

1.                      
Prinċipji

Fil-qafas tal-Organizzazzjoni tas-Sajd
fl-Atlantiku tal-Majjistral (NAFO), l-Unjoni għandha:
a)           taġixxi
skont l-għanijiet segwiti mill-Unjoni fi ħdan il-qafas tal-Politika
Komuni dwar is-Sajd, notevolment permezz ta’ approċċ ta’ prekawzjoni
li tipprovdi għall-isfruttar sostenibbli b'livelli li jistgħu
jipproduċu l-ogħla rendiment sostenibbli ta’ speċijiet regolati
min-NAFO, tippromwovi l-implimentazzjoni ta’ approċċ ibbażat fuq
l-ekosistemi għall-ġestjoni tas-sajd u tillimita l-impatti ambjentali
tal-attivitajiet tas-sajd, tevita u tnaqqas kemm jista' jkun qabdiet ta'
ħut mhux mixtieqa, u li gradwalment jiġi eliminat ir-rimi lura ta'
ħut, u tnaqqas l-impatt ta’ attivitajiet tas-sajd fuq ekosistemi tal-baħar,
kif ukoll permezz tal-promozzjoni ta’ sajd tal-Unjoni ekonomikament vijabbli u
kompetittiv, tipprovdi livell ġust ta’ għixien għal dawk li
jiddependu fuq attivitajiet tas-sajd u tqis l-interessi tal-konsumaturi;
b)           tiżgura
li l-miżuri adottati fi ħdan in-NAFO jkunu skont l-objettivi
tal-Konvenzjoni tan-NAFO;
c)           tiżgura
li l-miżuri adottati fi ħdan in-NAFO huma konsistenti mal-liġi
internazzjonali, u partikolarment mad-dispożizzjonijiet tal-Konvenzjoni
tan-NU dwar il-Liġi tal-Baħar, mal-Ftehim tan-NU marbut mal-Konservazzjoni
u l-Ġestjoni tal-Istokkijiet tal-Ħut Transżonali u tal-Ħut
li Jpassi Ħafna u mal-Ftehim għall-promozzjoni tal-konformità
mal-miżuri internazzjonali tal-konservazzjoni u tal-ġestjoni
tal-bastimenti tas-sajd fl-ibħra miftuħa; u mal-Ftehim tal-2009 dwar
il-Miżuri tal-Organizzazzjoni tal-Ikel u tal-Agrikoltura ta' Port State. 
d)           tippromwovi
pożizzjonijiet konsistenti fi ħdan Organizzazzjonijiet Reġjonali
tal-Ġestjoni tas-Sajd (RFMOs), u, fejn xieraq, ma' Konvenzjonijiet dwar
Ibħra Reġjonali fl-istess żona;
e)           tfittex
sinerġiji mal-politika li qed issegwi l-Unjoni bħala parti
mir-relazzjonijiet bilaterali tas-sajd ma' pajjiżi terzi, u tiżgura
l-koerenza mal-politiki oħra tagħha, b'mod partikolari
mar-relazzjonijiet esterni, l-ambjent, il-kummerċ, l-iżvilupp,
ir-riċerka u l-innovazzjoni u oħrajn;
f)            tiżgura
li l-impenji internazzjonali tal-Unjoni jiġu rispettati;
g)           tkun
konformi mal-Konklużjonijiet tal-Kunsill
tad-19 ta' Marzu 2012 dwar Komunikazzjoni tal-Kummissjoni dwar
id-dimensjoni esterna tal-Politika Komuni tas-Sajd[1]. 

2.                      
Orjentazzjonijiet

L-Unjoni għandha, fejn xieraq,
tagħmel ħilitha sabiex tappoġġa l-adozzjoni min-NAFO
tal-azzjonijiet li ġejjin:
a)           il-miżuri
għall-konservazzjoni u l-ġestjoni għal riżorsi ta' sajd
fiż-Żona Regolatorja tan-NAFO kif definit fil-Konvenzjoni abbażi
tal-aħjar pariri xjentifiċi disponibbli, inkluż il-qabdiet
totali permissibbli (TACs) u kwoti jew regolamenti dwar l-isforz għal
speċijiet regolati min-NAFO, li jġibu jew iżommu l-produzzjoni
tal-ogħla rendiment sostenibbli, sa mhux aktar tard mill-2020. Fejn
meħtieġ, għandhom jitqiesu miżuri speċifiċi
għall-istokkijiet li jbatu minn sajd żejjed sabiex l-isforz
għas-sajd jinżamm f'konformità mal-opportunitajiet tas-sajd
disponibbli; 
b)           il-miżuri
għall-prevenzjoni, l-iskoraġġiment u l-eliminazzjoni ta'
attivitajiet tas-sajd illegali, mhux rapportat u mhux regolat (IUU)
fiż-Żona Regolatorja tan-NAFO, inkluż il-lista IUU;
c)           il-miżuri
għall-ġestjoni, kontroll u sorveljanza fiż-Żona Regolatorja
tan-NAFO sabiex jiġu żgurati effiċjenza ta' kontroll u
konformità mal-miżuri adottati fi ħdan in-NAFO;
d)           il-miżuri
li jnaqqsu l-impatt negattiv tal-attivitajiet tas-sajd fuq il-bijodiversità marittima
u l-ekosistemi marittimi, inkluż il-miżuri protettivi
għall-ekosistemi marittimi vulnerabbli fiż-Żona Regolatorja
tan-NAFO skont ir-riżoluzzjonijiet tal-ANĠU, li jinkludu miżuri
biex kemm jista' jkun, jiġu evitati jew jitnaqqsu qabdiet possibbli ta'
ħut mhux mixtieqa, speċjalment speċijiet relatati
ekoloġikament, u biex gradwalment jiġi eliminat ir-rimi lura ta'
ħut. 
e)           il-miżuri
li l-għan tagħhom huwa l-projbizzjoni ta' sajd imwettaq biss
għall-iskop ta' ġbir ta' xewk tal-klieb tal-baħar u, li jirrikjedi
li l-klieb tal-baħar kollha jitniżżlu l-art fejn ix-xewk kollu tagħhom
tkun mwaħħlin magħhom b'mod naturali;
f)            l-iżvilupp
ta' approċċi komuni ma' RFMOs oħra, b'mod partikolari dawk
involuti mal-ġestjoni tas-sajd fl-Atlantiku; 
g)           miżuri
tekniċi addizzjonali abbażi tal-parir mill-korpi tan-NAFO u
mill-gruppi ta' ħidma.
ANNESS II
L-ispeċifikazzjoni
minn sena għal sena tal-pożizzjoni tal-Unjoni li għandha
tittieħed
fil-laqgħa
annwali tal-Organizzazzjoni tas-Sajd fl-Atlantiku tal-Majjistral 
Qabel kull Laqgħa annwali tal-Kunsill Ġenerali
u tal-Kummissjoni tas-Sajd tan-NAFO (il-Laqgħa Annwali tan-NAFO),
għandhom jittieħdu l-passi meħtieġa sabiex
il-pożizzjoni li ser tiġi espressa f'isem l-Unjoni tkun tqis
l-informazzjoni statistika, bijoloġika u informazzjoni oħra rilevanti
l-aktar reċenti mibgħuta lill-Kummissjoni Ewropea, skont
il-prinċipji u l-orjentazzjonijiet stipulati fl-Anness I.
Għal dan il-għan u abbażi ta'
dik l-informazzjoni, il-Kummissjoni Ewropea għandha tibgħat
lill-Kunsill jew lil korpi preparatorji tiegħu fi żmien
suffiċjenti qabel kull Laqgħa annwali tal-Kummissjoni tan-NAFO
dokument bil-miktub li jistabbilixxi d-dettalji tal-ispeċifikazzjoni
proposta tal-pożizzjoni tal-Unjoni għal diskussjoni u approvazzjoni
tad-dettalji tal-pożizzjoni li għandha tiġi espressa f'isem
l-Unjoni.
Jekk, matul laqgħat ulterjuri,
inkluż dawk fuq il-post, ikun impossibbli li jintlaħaq qbil sabiex
il-pożizzjoni tal-Unjoni tieħu kont ta' elementi ġodda,
il-kwistjoni għandha tiġi rreferuta lill-Kunsill jew lill-korpi
preparatorji tiegħu.
[1]               cf. doc. 7086/12 PECHE 66